ЈОШ ЈЕДНО МИРОСЛАВЉЕВО УЗВИНУЋЕ

(Рецензија)

Људска душа као корито бујичавог потока живота нашла је у перу Мирослава Кусмука свој одбљесак, своје огледало. У томе огледалу она се види у свој својој величајности, у свој својој божанствености.

Ретки су тренуци у којима је човек, та „тварца једна што је земља вара“, на *ти* с васионом. То су они звездани часови људског бића кад је појединац у дослуху са собом најдубљим, суштаственим, е да би бар мало, у дослуху и са врховним умом космичким, чији је он само делић сићушни, најсићушнији.

Ако је мост одиста пољубац две обале заљубљене, онда је душа људска спона земље и неба, калне земаљске ништожности и светлозарне небеске чистоте и узвишености. Све божанско, па и душа људска, ,,небу принадлежи“, лебди она над ,,царством гњилости“. Као Дух Свети над водама.

Већ од најранијег детињства знатижељни људски створ почиње - јер му је радозналост урођена - да упознаје све око себе и да, мало–помало, све дубље прониче у тајанствени свет постојећег. Тако се шире сазнајни хоризонти свачије индивидуалности, но са тим ширењем отвара се бескрај оног још непојмљеног, а можда и непојмљивог. У том трагању за светлошћу истине и сазнања прохуји зачас свачији живот, да би изнова свачије *ја* утонуло у мрак непостојања, јер смо генетски проклето програмирани на пролазност и кратковечност, на неминовни повратак бића и небића. У томе је трагичност свачијег појединачног живота, и не само људског, и не само појединачног, него и читавих врста. Елем, да ли ће и људски род, врста којој припадамо, имати судбину диносауруса?! Овим потањима не баве се само наука и философија него –увелико– и белетристика (као и свеколика уметност, у осталом), па и умно перо Мирослављево.

Ево, дакле, збирке прича над којима ћемо остати замишљени, па било да смо погружени, утучени, или искром наде озарени, причешћени. Добра књига никог не оставља равнодушним.

Мирослав Кусмук пише добре књиге. Ова је у понечему боља од свих претходних. Тачније речено: у много чему.

Овај поклоник лепоте људске душе сазрео је као писац. Нарочито као писац-мислилац.

Својствено је иначе, књижевнику, као уметнику речи, да разгрће велове и унутрашњег живота човековог, да зарања у несвесно, да трага за архетипским, метафизичким и свим оним недовољно јасним што борави испод прага свести и што је тешко докучиво уму и разуму. Кусмук се, као списатељ, никад не задовољава приказивањем само спољашњих манифестација било чега појавног, он никада не плива по површини, у његовом писању нема плићака надахнућа у којима би се копрцао и сâм читалац: он увек, као даровит писац, тежи интегралности свега што приказује, свега што језичко-стилски обликује и овековечује, тежи рефлективности и контемплативности текстовног ткива, његовог ткања, и потке и основе његове, те је специфична тежина Кусмуковог приповедног штива велика, а са тим и уметничка вредност тог штива: све је ту исцезилирано, изнијансирано, богато финесама, промишљено и на допадљив начин изложено. Ово је књига која можда није писана у једном даху, али се у једном даху чита: пријемчива је, очаравајућа и мелемна. Она је, судећи по њеном устројству и нивоу квалитета, писана (има се утисак) за изабране, за оне којих ће се домоћи сва њена вишеслојна продуховљеност, али и за оног тзв. обичног читаоца: све ће и њему мање-више, бити ту кристално јасно, јер Кусмук пише не само осећајно, сликовито и – уопште –умешно (махом на традиционално–реалистички начин) него и, рекло би се, веома једноставно, но то је управо она једноставност коју најтеже постижу и најдаровитији писци (Андрић, на пример).

Благо Мирославу Кусмуку што је у себи сачувао дете! Узимам му Сану за сведока да никада није на губитку онај који не губи везу са родним крајем и из чије душе и у поодмаклим годинама живота неугасивим сјајем зрачи његово детињство. Неисцрпно је то врело надахнућа за сваког писца, па и за Кусмука. Као што је Бранчило имао свога ***дједа Рада*** (који, ено, и сада нешто драгори са цвећем у ***башти сљезове боје),*** тако је и Мирослав Кусмук имао своју омиљену ***баку,*** једну од оних босанских ***слатких душа*** чији и гроб на погачу мирише.

Књига ова Кусмукова, исповедна, незаборав је, времеплов који одолева ефемерности, памјатник тврђи од гранита, лепши од мрамора - ни зуб времена наудити му не може. Ето моћи писане речи, ето моћи непролазне лепоте, ето онога што је бесмртно у смртном створу људском. Дух човеков, у којем је жива извиискра божанска. Као она у упрету, та жишка вечном љубављу греје, зрачи и зари све што из земног кала ка небеским висинама стреми, ка недостижним божанским красотама и моћима.

Љубав, управо љубав, она и само она највећа је покретачка снага Кусмуковог пера. Рођена из неодољиве ауторове љубави према животу, лепоти живљења и постојања, ова збирка прича нуди читаоцу пребогату духовну гозбу. Ко год чује срце у прсима, ко год је кова Кусмуковог, човекољубивог, ко год је саздан тако да и духовну глад неутаживу у себи осећа и мора да је намирује, имаће врло радо ову књигу у рукама, јер - како рече чудесни Назарећанин - не живи се само од хлеба.

У Зајечару

на Савиндан лета Господњег 2016.

Љубиша Рајковић Кожељац